Vir wie moet ek stem? - Solidariteit WêreldSolidariteit Wêreld
Tuis › Nuuskantoor › Vir wie moet ek stem?
"Die toekoms is te kosbaar om dit aan regering oor te laat. Laat jou stem tel!" So moedig die Solidariteit Beweging lede aan om 'n stem uit te bring wat regtig iets sal weeg en van waarde is.
Wat is die siening van die Solidariteit Beweging oor die 2019-verkiesing?
Lede-instellings wat deel uitmaak van die Solidariteit Beweging het vandag by 'n gesamentlike mediakonferensie die standpunt rakende die komende verkiesing gehuldig dat dit belangrik is om aan die demokratiese proses deel te neem, maar dat daar weens die verswakkende aard van die staat self vorentoe gebou moet word.
Volgens Flip Buys, voorsitter van die Solidariteit Beweging, bly die Beweging polities onverbonde en moedig hy steeds sy lede en hul gesinne aan om te gaan stem. "Ons praat met almal, maar verbind ons nie aan enige bepaalde party nie. Mense is met reg baie ontevrede oor die swak regering, en die verkiesing bied wel 'n geleentheid om jou stem te laat hoor," het Buys verduidelik.
"Ons wil egter nie voorgee dat Suid-Afrika 'n normale demokrasie is en dat die land weer op die regte pad gebring kan word deur net te stem nie. Daarmee verwerp ons beslis nie grondwetlike demokrasie nie; inteendeel, ons verdedig dit. Dit is egter 'n bekende feit dat die ANC nie net die staat gekaap het nie, maar die hele grondwetlike demokrasie. Die land en sy instellings het onberekenbare skade opgedoen deur grootskaalse wanbestuur; korrupsie wat afmetings van industriële skaal aangeneem het; die ANC se beleid van kaderontplooiing wat ten doel het om die hele land te beheer; die ondermyning van grondwetlike instellings soos die Nasionale Vervolgingsgesag en andere; die najaag van 'n rampspoedige transformasiebeleid; en die herinstelling van 'n omvattende rassebedeling," het Buys verduidelik.
Volgens Buys kan die Beweging dus nie staan en toekyk hoe skadelike beleid en swak bestuur die land tot op die afgrond dwing en sodoende met almal se toekoms dobbel nie. "Ons is verbind tot die land, en derhalwe maak ons gebruik van demokratiese en grondwetlike prosesse om verantwoordbaarheid te eis, die ekonomie te groei en die regsorde te handhaaf. Terselfdertyd het die werklikhede egter gewys dat dit roekeloos onverantwoordelik sal wees om ons toekoms net aan die regering oor te laat.
Daarom sal daar ná die verkiesing planne bekendmaak om verdere momentum aan ons Plan B te gee. "Met Plan B neem ons ook self verantwoordelikheid vir ons gemeenskap se toekoms deur die organisering van sterk gemeenskapsorganisasies op elke belangrike gebied. Ons tweeledige doel is om eerstens meer staatsbestand te word en tweedens groter selfstandigheid te bewerkstellig," het Buys bevestig.
"Die doel van Plan B is nie om Afrikaners byvoorbeeld te probeer afsonder nie, maar juis om die kulturele leefruimtes te skep om saam in Afrika te bly. Deur die omstandighede te skep waarin Afrikaners blywend vry, veilig en voorspoedig kan wees, kan ons ook 'n volhoubare bydrae maak tot die welsyn van die land en al sy mense," het Buys gesê.
Die Solidariteit Beweging beveg nie die volgende verkiesing nie, maar veg vir die volgende geslag.
Kallie Kriel, uitvoerende hoof van AfriForum, moedig lede aan om op 'n praktiese wyse te bou aan hul toekoms: "Jy stem een maal in vyf jaar, maar in daardie vyf jaar moet jy elke dag bou aan 'n toekoms."
"'n Verkiesing kan hoop gee, of dit kan hoop steel. Gemeenskapskrag gee altyd hoop. Moenie net laat jou stem tel nie; laat dit binne jou gesin en gemeenskap weeg," is hoe Hannes Noëth, die uitvoerende hoof van Solidariteit Helpende Hand, lede aanmoedig om op 8 Mei hul stem te laat weeg.
Danie Langer, die uitvoerende hoof van die FAK, het tydens die konferensie uitgelig hoe die Afrikaanse kultuur sedert die vorige verkiesing in 2014 sterker geword het. Dit is belangrik om te stem vir 'n party wat vir die Afrikaanse kultuur opstaan. "Gaan stem – dit is belangrik, want dit is ons demokratiese verantwoordelikheid. Aan die ander kant is dit egter ook nodig om saam te kan bou en saam te kan werk om dit wat vir ons kosbaar is, ook vir ons kinders as nalatenskap oor te gee."
Volgens dr. Dirk Hermann, bestuurshoof van Solidariteit, is die Solidariteit Beweging se lede bekend daarvoor dat hulle hul stem laat hoor. "Ongeveer 86,7% van ons lede het aangedui dat hulle gaan stem. Dit is meer as 10 persentasiepunte hoër as die verwagte landsgemiddeld. Die Afrikaanse stem onttrek nie; hulle neem deel. Die Afrikaanse stem steek hul hand op en sê hulle stem en is betrokke." Hermann moedig lede aan om te in groot getalle gaan stem, maar om dan ook aanspraak te maak op jou stem in die party waarvoor jy gestem het.
"Na 8 Mei gaan ons steeds bou. Wat in die parlement gebeur raak ons almal en elke stem is belangrik. Indien jy nie stem nie, tel jou stem vir die meerderheid," voeg Hermann by.
Is jy onseker oor die party waarvoor jy in die komende verkiesing moet stem?
Die Solidariteit Navorsingsinstituut het deeglike navorsing oor die partye se beleide gedoen en vir jou 'n vraelys saamgestel sodat jy 'n ingeligte besluit kan neem. Bepaal jou stem: